				|

		52013PC0212

			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f’isem l-Unjoni Ewropea fil-65 sessjoni tal-Kumitat tal-Protezzjoni tal-Ambjent tal-Baħar dwar l-emendi tal-formoli A u B taċ-Ċertifikati Internazzjonali ta’ Prevenzjoni tat-Tniġġis miż-Żejt u emendi tal-Iskema tal-Verifika tal-Kondizzjoni u fit-92 sessjoni tal-Kumitat tas-Sikurezza Marittima ta’ emendi tal-Kodiċi Internazzjonali tal-Ġestjoni tas-Sikurezza u emendi tal-Kapitolu III tas-SOLAS u tal-Kodiċijiet ta’ Inġenji ta’ Veloċità Għolja tal-1994 u tal-2000 dwar dħul fi spazju magħluq u eżerċizzji tas-salvataġġ /* COM/2013/0212 final - 2013/0112 (NLE) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
Din il-proposta tal-Kummissjoni
tikkonċerna l-istabbiliment tal-pożizzjoni tal-Unjoni fi ħdan
korpi tal-IMO differenti fir-rigward ta’ dan li ġej:
·
L-adozzjoni ta’ emendi tal-Formoli Supplimentari A
u B taċ-Ċertifikat Internazzjonali ta’ Prevenzjoni
tat-Tniġġis miż-Żejt;
·
L-adozzjoni ta’ emendi tal-Iskema tal-Verifika
tal-Kondizzjoni (Riżoluzzjoni MEPC.94 (46)) (li jirriżultaw
mill-adozzjoni tal-Kodiċi Internazzjonali dwar il-Programm Imtejjeb ta’
Spezzjonijiet matul Servejs ta’ “Bulk Carriers” u ta’ Tankers
taż-Żejt tal-2011);
·
L-adozzjoni ta’ emendi tal-Kodiċi
Internazzjonali tal-Ġestjoni tas-Sikurezza;
·
L-adozzjoni ta’ emendi tal-Kapitolu III
tal-Konvenzjoni SOLAS u tal-Kodiċijiet ta’ Inġenji ta’ Veloċità
Għolja tal-1994 u tal-2000
·
L-aċċettazzjoni ta’ dawk l-emendi skont
id-dispożizzjonijiet rispettivi fil-konvenzjonijiet kkonċernati.
1.1.        Formoli Supplimentari A u B
taċ-Ċertifikat Internazzjonali ta’ Prevenzjoni tat-Tniġġis
miż-Żejt
Dawn il-formoli supplimentari
taċ-Ċertifikat IOPP jeħtieġ li jinżammu abbord
il-bastiment. Il-Formola A tinħareġ għal bastimenti minbarra
tankers taż-żejt, filwaqt li l-formola B tinħareġ
għat-tankers taż-żejt. L-emenda tikkonċerna t-tħassir
ta’ rekwiżit ta’ informazzjoni fiż-żewġ dokumenti
għar-reġistrazzjoni tal-kapaċità tal-inċineratur, li
fil-passat kienet tiġi rreġistrata fuq iż-żewġ formoli
f’litri/siegħa (l/s). Dokument aktar tard, ir-Riżoluzzjoni MEPC.187(59)
fl-Anness 2, introduċa metodu differenti għall-kejl (kapaċità
f’kW jew f’kcal/s.). L-użu taż-żewġ metodi ta’ kejl instab
li jikkawża konfużjoni fir-reġistrazzjoni u fl-ispezzjonijiet;
barra minn hekk filwaqt li l-ewwel metodu kien diffiċli biex jiġi
applikat, it-tieni instab li ma kien jaqdi l-ebda skop prattiku. Għalhekk
ir-rekwiżit li tkun irreġistrata l-kapaċità tal-inċineratur
għandha tiġi mħassra miż-żewġ forom.
Dawn il-bidliet huma stipulati fl-Anness 13 f’MEPC
64/23/Add.1. Il-Paragrafu 7.32 tar-rapport MEPC 64 (MEPC 64/23)
jindika li dawn l-emendi se jiġu adottati f’MEPC 65.
1.2.        Skema tal-Verifika
tal-Kondizzjoni (Riżoluzzjoni MEPC.94(46)): emendi li jirriżultaw
mill-adozzjoni tal-Kodiċi Internazzjonali dwar il-Programm Imtejjeb ta’
Spezzjonijiet matul Servejs ta’ “Bulk Carriers” u ta’ Tankers
taż-Żejt 2011)
L-Iskema tal-Verifika tal-Kondizzjoni (Condition
Assessment Scheme - CAS) tistabbilixxi l-qafas għal spezzjoni
intensifikata ta’ bastimenti aktar qodma. Il-Programm Imtejjeb ta’
Spezzjonijiet matul Servejs ta’ “Bulk Carriers” u ta’ Tankers taż-Żejt
jew il-Programm Imtejjeb ta’ Servejs (Enhanced Survey Programme - ESP)
jispeċifika kif issir l-ispezzjoni intensifikata. Peress li l-CAS
tuża l-ESP, il-CAS tirreferi għall-ESP bħala għodda.
L-emenda preżenti timmodifika l-CAS sabiex tirreferi
għall-Kodiċi ESP tal-aħħar (2011).
Dawn il-bidliet huma stipulati fl-Anness 16 f’MEPC
64/23/Add.1. Il-Paragrafu 11.13 tar-rapport MEPC 64 (MEPC 64/23) jindika
li dawn l-emendi se jiġu adottati f’MEPC 65.
1.3.        Il-Kodiċi
Internazzjonali tal-Ġestjoni tas-Sikurezza (ISM)
Il-Kodiċi Internazzjonali tal-Ġestjoni
tas-Sikurezza għandu fil-mira tiegħu li tiġi
assigurata s-sikurezza fuq il-baħar, il-prevenzjoni ta' korriment
għall-bniedem jew ta' mewt, u l-prevenzjoni ta' dannu lill-ambjent, b'mod
partikolari, lill-ambjent tal-baħar, u lill-proprjetà. L-emendi li jridu
jiġu adottati jirriżultaw minn waħda mill-ħafna
sottomissjonijiet ta’ suċċess tal-UE lill-IMO dwar dan
is-suġġett, f’dan il-każ STW 43/10[1]. Il-modifiki se jaffettwaw
il-Kodiċi ISM innifsu u ġew proposti mis-27 Stat Membru u
mill-Kummissjoni Ewropea sabiex tittejjeb l-effettività tal-Kodiċi.
Il-modifiki fil-Kodiċi jinkludu dan li
ġej
Il-Parti A, Sezzjoni 6 (Riżorsi u Persunal):
żieda ta’ kjarifika speċifika (il-paragrafu 6 2 1 ġdid
) li l-Kumpanija għandha tiżgura forniment ta’ ekwipaġġ
xieraq għall-bastiment permezz ta’ proċeduri stabbiliti li jinkludu
l-aspetti kollha għaż-żamma ta’ operazzjonijiet abbord li jkunu
sikuri u effiċjenti.
Il-Parti A, Sezzjoni 12 (il-verifika,
ir-reviżjoni u l-evalwazzjoni mill-kumpanija) żieda ta’ kjarifika
speċifika (il-paragrafu 12.2 ġdid) f’termini tas-sjieda,
tal-kompiti u tar-responsabbiltajiet tal-kumpanija, imposti mill-Kodiċi,
sabiex meta Kumpanija tiddelega ċerti kompiti tal-Kodiċi ISM xorta
jkollha f’idejha r-responsabbiltà globali, flimkien ma’ rekwiżit ta’
verifika perjodika dwar jekk dawk l-entitajiet li għalihom kienu ġew
iddelegati ċerti kompiti relatati mal-Kodiċi ISM qed jaġixxu
skont il-Kodiċi ISM
Noti f’qiegħ il-paġna: Żieda ta’
referenzi korrispondenti għall-gwida rilevanti fil-Kodiċi
Dawn il-modifiki huma stipulati fl-Anness 22
f’MSC 91/22/Add.2. Il-Paragrafu 11.9 tar-rapport MSC 91 (MSC 91/22)
jindika li dawn l-emendi se jiġu adottati f’MSC 92.
1.4.        Emendi tal-Kapitolu III
tas-SOLAS u tal-Kodiċijiet ta’ Inġenji ta’ Veloċità Għolja
tal-1994 u tal-2000 kif ukoll tal-Kodiċi tal-Inġenji b’Sosteniment
Dinamiku tal-1978 dwar dħul fi spazju magħluq u eżerċizzji
tas-salvataġġ
Il-Kapitolu III tas-SOLAS jikkonċerna
Tagħmir u arranġamenti tas-Salvataġġ. L-emendi inkwistjoni
jikkonċernaw ir-Regolament 19 dwar Taħriġ u
Eżerċizzji għall-Emerġenzi u jimmiraw għat-tnaqqis
fl-imwiet marbuta ma’ dħul fi spazju magħluq billi jeżiġu
li l-membri tal-ekwipaġġ li għalihom ir-responsabbiltajiet
tagħhom jinkludu d-dħul fi spazji magħluqa u
s-salvataġġ, jipparteċipaw fi dħul fi spazju magħluq u
fl-eżerċizzju tas-salvataġġ għall-inqas darba kull
xahrejn. Emendi simili għandhom jiddaħħlu fil-Kodiċijiet
ta’ Inġenji ta’ Veloċità Għolja tal-1994 u tal-2000 kif ukoll
fil-Kodiċi ta’ Sikurezza tal-Inġenji b’Sosteniment Dinamiku.
L-emendi li jikkonċernaw il-Kodiċijiet
HSC tal-1994 u tal-2000 jinsabu rispettivament fl-Annessi 30 u 31 f’MSC
91/22/Add.2. Il-Paragrafu 13.7 tar-rapport MSC 91 (MSC 91/22) jindika
li dawn l-emendi se jiġu adottati f’MSC 92.
L-emendi li jikkonċernaw il-Kodiċi ta’
Sikurezza tal-Inġenji b’Sosteniment Dinamiku (Kodiċi DSC) huma
stipulati fis-sottomissjoni MSC 92/3/1 dwar Emendi konsegwenzjali
tal-Kodiċijiet MODU tal-1979, tal-1989 u tal-2009 u tal-Kodiċi DSC
bid-data tat-22 ta’ Frar 2013 u introdotti mis-Segretarjat tal-IMO.
L-Anness 4 ta’ din is-sottomissjoni fih abbozz tar-Riżoluzzjoni MSC 92
sabiex jiġi emendat il-Kodiċi DSC. Il-Paragrafu 13.9 tar-rapport
MSC 91 (MSC 91/22) jindika li dawn l-emendi se jiġu adottati
f’MSC 92. Skont ir-Riżoluzzjoni A.373(X), il-Kodiċi DSC jista’
jiġi emendat mill-Kumitat tas-Sikurezza Marittima skont kif
meħtieġ. Din hija emenda li ssir, b’konsegwenza ta’ emendi simili li
qed isiru f’Kodiċijiet oħra relatati.
1.5.        Adozzjoni tal-Emendi
1.5.1.     Adozzjoni ta’ emendi
tal-formoli Supplimentari A u B taċ-Ċertifikat Internazzjonali ta’
Prevenzjoni tat-Tniġġis miż-Żejt u tal-Iskema tal-Verifika
tal-Kondizzjoni
Dawn l-emendi ġew approvati waqt l-64
Sessjoni tal-laqgħa tal-Kumitat tal-Protezzjoni tal-Ambjent tal-Baħar
bejn i1-5 ta’ Ottubru 2012 u għandhom jitressqu
għall-adozzjoni fil-65 sessjoni ta’ dik il-laqgħa tal-Kumitat bejn
it-13 u s-17 ta’ Mejju 2013.
1.5.2.     Adozzjoni tal-emendi
tal-Kodiċi ISM, tal-Kapitolu III tas-SOLAS, tal-Kodiċijiet ta’
Inġenji ta’ Veloċità Għolja tal-1994 u tal-2000 kif ukoll
tal-Kodiċi ta’ Sikurezza tal-Inġenji b’Sosteniment Dinamiku.
L-emendi tal-Kapitolu III tas-SOLAS u
tal-Kodiċijiet HSC tal-1994 u tal-2000 kienu approvati fil-91 Sessjoni
tal-laqgħa tal-Kumitat tas-Sikurezza Marittima bejn is-26 u t-30 ta’
Novembru 2012 u għandhom jitressqu għall-adozzjoni fit-92
sessjoni ta’ dik il-laqgħa tal-Kumitat bejn it-12u l-20 ta’
Ġunju 2013.
L-emendi konsegwenzjali tal-Kodiċi DSC
ġew innutati fil-91 Sessjoni tal-laqgħa tal-Kumitat tas-Sikurezza Marittima
bejn is-26 u t-30 ta’ Novembru 2012 u ġew inklużi f’abbozz
ta’ Riżoluzzjoni MSC stipulata fl-Anness 4 tas-Sottomissjoni MSC
92/3/1 mis-Segretarjat tal-IMO, li għandha titressaq għall-adozzjoni
fit-92 sessjoni ta’ dik il-laqgħa tal-Kumitat bejn it-12u l-20 ta’
Ġunju 2013.
Aċċettazzjoni u dħul
fis-seħħ
Ladarba jiġu approvati u adottati
mill-Kumitat tal-IMO kompetenti, kif xieraq, l-emendi se jitressqu quddiem
il-partijiet kontraenti rispettivi sabiex dawn jesprimu l-kunsens tagħhom
li jintrabtu bl-emendi msemmija.
1.6.        Leġiżlazzjoni
tal-UE rilevanti
1.6.1.     Formoli Supplimentari A u B
taċ-Ċertifikat Internazzjonali ta’ Prevenzjoni tat-Tniġġis
miż-Żejt
Id-Direttiva 2009/16/KE[2] dwar il-kontroll mill-Istat
tal-port timmira li tgħin biex jitnaqqas drastikament it-tbaħħir
substandard fl-ilmijiet taħt il-ġurisdizzjoni tal-Istati Membri,
billi (a) jiżguraw il-konformità mal-leġiżlazzjoni
internazzjonali u mal-leġiżlazzjoni tal-UE relatata dwar is-sikurezza
marittima, is-sigurtà marittima, il-protezzjoni tal-ambjent tal-baħar u
l-kundizzjonijiet tal-għajxien u tax-xogħol abbord; (b) jiġu
stabbiliti kriterji komuni għall-kontroll ta’ bastimenti mill-Istat
tal-port; (c) tiġi implimentata sistema ta’ kontroll tal-Istat tal-port
ibbażata fuq l-ispezzjonijiet imwettqa fi ħdan l-UE u r-reġjun
MOU ta’ Pariġi.
L-emendi ta’ dawn il-formoli se jkollhom impatt
fuq ir-rekwiżiti għal spezzjoni jew għal spezzjonijiet aktar
dettaljati kif stabbilit fl-Artikolu 13(1) tad-Direttiva 2009/16/KE, b’mod
partikolari l-punt a) għalhekk, skont liema:
"1. Ma’ kull spezzjoni inizjali ta’ vapur,
l-awtorità kompetenti għandha tiżgura li l-ispettur, bħala
minimu:
(a) jikkontrolla ċ-ċertifikati u
d-dokumenti elenkati fl-Anness IV meħtieġa li jinżammu abbord
skont il-leġislazzjoni marittima Komunitarja u l-Konvenzjonijiet marbutin
mas-saħħa u s-sigurtà;"
Dan iċ-ċertifikat huwa elenkat
bħala l-punt 7 fl-Anness IV tad-Direttiva.
L-emendi se jirriżultaw f’differenza
fir-rekwiżiti provduti f’dawk il-formoli li l-uffiċjali tal-kontroll
tal-Istat tal-Port huma obbligati li jeżaminaw skont l-Artikolu 13(1)
tad-Direttiva 2009/16/KE. B’konsegwenza l-proċeduri
għall-kontroll tal-vapuri msemmija fl-Anness VI tad-Direttiva
bħala “L-Anness 1, “Proċeduri ta’ Kontroll tal-Istat tal-port”
għall-MOU ta’ Pariġi” jridu wkoll jiġu emendati.
1.6.2.     Skema tal-Verifika
tal-Kondizzjoni (Riżoluzzjoni MEPC.94(46)): emendi li jirriżultaw
mill-adozzjoni tal-Kodiċi Internazzjonali dwar il-Programm Imtejjeb ta’
Spezzjonijiet matul Servejs ta’ ‘Bulk Carriers’ u ta’ Tankers
taż-Żejt 2011)
Ir-Regolament (UE) Nru 530/2012[3] dwar l-introduzzjoni
aċċellerata ta’ rekwiżiti ta’ buq doppju jew ta’ disinn
ekwivalenti għal tankers taż-żejt b’buq wieħed għandu
l-għan li jistabbilixxi skema aċċellerata
għall-applikazzjoni ta’ rekwiżiti ta’ buq doppju jew ta’ disinn
ekwivalenti ta’ MARPOL 73/78, kif definiti fl-Artikolu 3 ta’ dan
ir-Regolament, għat-tankers taż-żejt li għandhom buq
wieħed, u li jiġi pprojbit it-trasport lejn u minn portijiet
tal-Istati Membri ta’ żejt tqil f’tankers taż-żejt b’buq
wieħed.
Dan ir-Regolament jagħmel obbligatorju
l-applikazzjoni ta’ Skema tal-Verifika tal-Kondizzjoni tal-IMO (CAS)
għat-tankers taż-żejt b’buq wieħed li għandhom aktar
minn (15) ħmistax-il sena. L-Artikolu 5 jitlob li tali tankers
jikkonformaw mas-CAS, li mbagħad huwa definit fl-Artikolu 6
bħala l-Iskema tal-Verifika tal-Kondizzjoni adottata permezz
tar-Riżoluzzjoni MEPC 94(46) tas-27 ta’ April 2001 kif
emendata bir-Riżoluzzjoni MEPC 99(48) tal-11 ta’ Ottubru 2002 u
bir-Riżoluzzjoni MEPC 112(50) tal-4 ta’ Diċembru 2003.
Filwaqt li għalhekk din l-emenda li jmiss mhijiex kwotata fid-definizzjoni
tas-CAS mogħtija fl-Artikolu 6 tar-Regolament, dan se jkollu effett
ġuridiku u r-Regolament għandu jiġi aġġornat sabiex
iqis żviluppi ġodda fil-livell internazzjonali.
1.6.3.     Il-Kodiċi Internazzjonali
tal-Ġestjoni tas-Sikurezza (ISM)
Ir-Regolament (KE) 336/2006[4] dwar l-implimentazzjoni
tal-Kodiċi Internazzjonali dwar l-Amministrazzjoni tas-Sigurtà fi
ħdan il-Komunità u li jħassar ir-Regolament tal-Kunsill (KE)
Nru 3051/95 għandu l-għan li jtejjeb il-ġestjoni
tas-sikurezza u t-tħaddim sikur ta’ bastimenti kif ukoll il-prevenzjoni
ta’ tniġġis minn bastimenti. Dan jagħmlu billi jiżgura li
l-kumpaniji li joperaw dawk il-bastimenti jikkonformaw mal-Kodiċi ISM
permezz ta’:
(a) l-istabbiliment, l-implimentazzjoni u
l-manutenzjoni xierqa minn kumpaniji tas-sistemi ta’ amministrazzjoni
tas-sigurtà (sistemi tal-ġestjoni tas-sikurezza) abbord u fuq
ix-xatt; kif ukoll
(b) il-kontroll tagħhom
mill-amministrazzjonijiet tal-Istat tal-bandiera u tal-port.
Ir-Regolament (UE) Nru 336/2006[5] kien il-bażi
għas-sottomissjoni li temenda l-Kodiċi ISM u għalhekk se
jiġi affettwati minn dawn l-emendi.
Il-Kodiċi ISM, għalkemm stabbilit
fl-Anness I tar-Regolament, huwa wkoll definit fl-Artikolu 2(1)
bħala “fil-verżjoni aġġornata” tiegħu.
L-Artikolu 5 jesiġi li l-vapuri inklużi fil-kamp
tal-applikazzjoni tar-Regolament skont l-Artikolu 3(1) jikkonformaw
mar-rekwiżiti tal-Parti A tal-Kodiċi ISM. Għalhekk il-bidliet li
għandhom jiġu adottati f’MSC 92 se jkollhom effett ġuridiku
diretti fuq ir-Regolament.
1.6.4.     Emendi tal-Kapitolu III
tas-SOLAS tal-Kodiċijiet HSC tal-1994 u tal-2000 u tal-Kodiċi DSC
dwar dħul fi spazju magħluq u eżerċizzji
tas-salvataġġ
Id-Direttiva 2009/45/KE[6] dwar regoli u standards ta’
sigurtà għal vapuri tal-passiġġieri, kif emendata bid-Direttiva
2010/65/UE, għandha l-għan li tintroduċi livell uniformi ta’
sikurezza tal-ħajja u tal-proprjetà fuq bastimenti tal-passiġġieri
u fuq inġenji tal-passiġġieri ta’ veloċità għolja,
dawk ġodda kif ukoll dawk eżistenti, meta ż-żewġ
kategoriji ta’ bastimenti u inġenji jwettqu vjaġġi
domestiċi, u li tistabbilixxi proċeduri għan-negozjar fil-livell
internazzjonali bil-għan li jkun hemm armonizzazzjoni tar-regoli għal
bastimenti tal-passiġġieri li jwettqu vjaġġi
internazzjonali.
L-Artikolu 6(4) tad-Direttiva japplika
speċifikament għall-Kodiċijiet HSC tal-1994 u tal-2000 għal
inġenji tal-passiġġieri domestiċi ta’ veloċità
għolja. Għal dawk l-inġenji aktar antiki li għalihom ma
japplikawx il-kodiċijiet HSC, id-Direttiva tapplika l-Kodiċi DSC ta’
qabel (l-Artikolu 6(4)(a)(iii)).
Għalhekk għaż-żewġ
Kodiċijiet HSC, l-introduzzjoni ta’ emendi ġodda tal-Kapitlu 18
(rekwiżiti operattivi) u fil-każ tal-Kodiċi DSC l-emendi
ekwivalenti fil-Kapitolu 17 (rekwiżiti operattivi) se jkollhom effett
ġuridiku fuq il-liġi tal-UE.
1.7.        Kompetenza tal-UE
Fid-dawl tal-leġiżlazzjoni rilevanti
tal-UE imsemmija hawn fuq, il-Kummissjoni tqis li l-adozzjoni ta’ emendi:
(1)
tal-Formoli Supplimentari A u B
taċ-Ċertifikat Internazzjonali ta’ Prevenzjoni tat-Tniġġis
miż-Żejt
(2)
tal-Iskema tal-Verifika tal-Kondizzjoni
(Riżoluzzjoni MEPC.94(46)): emendi li jirriżultaw mill-adozzjoni
tal-Kodiċi Internazzjonali dwar il-Programm Imtejjeb ta’ Spezzjonijiet
matul Servejs ta’ “Bulk Carriers” u ta’ Tankers taż-Żejt tal-2011)
(3)
tal-Kodiċi Internazzjonali dwar
il-Ġestjoni tas-Sikurezza (ISM); kif ukoll
(4)
L-emendi tal-Kapitolu III tas-SOLAS
tal-Kodiċijiet HSC tal-1994 u tal-2000 u tal-Kodiċi DSC dwar
dħul fi spazju magħluq u eżerċizzji tas-salvataġġ

Jaqgħu taħt il-kompetenza esklussiva
tal-UE li l-Unjoni kisbet skont l-Artikolu 3(2) tat-TFUE, sakemm
l-adozzjoni tal-istrumenti internazzjonali inkwistjoni tista’ tolqot regoli
komuni jew tbiddel il-kamp ta’ applikazzjoni tagħhom. F’dan ir-rigward:
(1)
L-emenda tal-Formoli Supplimentari A u B
taċ-Ċertifikat IOOP se jkollhom effett dirett fuq
id-Direttiva 2009/16/KE għaliex se tirriżulta f’differenza
fir-rekwiżiti f’tali formoli li l-Uffiċjali tal-Kontroll tal-Istat
tal-Port huma obbligati li jiċċekkjaw skont l-Artikolu 13(1) ta’
din id-Direttiva;
(2)
L-emenda tal-Iskema tal-Verifika tal-Kondizzjoni
(Riżoluzzjoni MEPC.94(46)) se tanteċipa u tiddefinixxi minn qabel
kwalunkwe aġġornament fil-ġejjieni tal-Iskema CAS, li hija
applikabbli skont l-Artikoli 5 u 6 tar-Regolament 530/2012, sabiex
jitqiesu l-iżviluppi riċenti fil-proċeduri tal-Programm Imtejjeb
ta’ Servejs;
(3)
L-emendi tal-Kodiċi Internazzjonali
tal-Gestjoni tas-Sikurezza se jaffettwaw direttament il-forma tal-Kodiċi
li huwa implimentat permezz tar-Regolament (KE) 336/2006; kif ukoll
(4)
L-emendi tal-Kapitolu III tas-SOLAS,
tal-Kodiċijiet HSC tal-1994 u tal-2000 kif ukoll tal-Kodiċi DSC se
jkollhom effett dirett fuq id-Direttiva 2009/45/KE.
Konsistenti ma’ ġurisprudenza konsolidata
b’mod tajjeb, ukoll jekk l-Unjoni mhix Membru tal-IMO, l-Istati Membri mhumiex
awtorizzati li jieħdu obbligi li jistgħu jaffettwaw ir-regoli tal-UE
ppromulgati sabiex jinkisbu l-għanijiet tat-Trattati, sakemm ma jkunux
awtorizzati li jagħmlu dan permezz ta’ Deċiżjoni tal-Kunsill,
fuq proposta mill-Kummissjoni. Il-ħtieġa għall-awtorizzazzjoni
għalhekk hija estiża għal kwalunkwe obbligu bħal dan,
irrispettivament mis-suġġett tal-istrumenti internazzjonali
konċernati.
1.8.        Konklużjoni
Il-Kummissjoni għalhekk tipproponi
Deċiżjoni tal-Kunsill dwar il-pożizzjoni li għandha
tiġi adottata f’isem l-Unjoni Ewropea għall-kwistjonijiet msemmija
fil-paragrafu 1.7 hawn fuq li għandha tiġi adottata
fil-65 sessjoni tal-Kumitat tal-Protezzjoni tal-Ambjent tal-Baħar u
fit-92 sessjoni tal-Kumitat tas-Sikurezza Marittima rispettivament.
2013/0112 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata f’isem l-Unjoni Ewropea fil-65 sessjoni tal-Kumitat
tal-Protezzjoni tal-Ambjent tal-Baħar dwar l-emendi tal-formoli A u B
taċ-Ċertifikati Internazzjonali ta’ Prevenzjoni tat-Tniġġis
miż-Żejt u emendi tal-Iskema tal-Verifika tal-Kondizzjoni u fit-92
sessjoni tal-Kumitat tas-Sikurezza Marittima ta’ emendi tal-Kodiċi
Internazzjonali tal-Ġestjoni tas-Sikurezza u emendi tal-Kapitolu III
tas-SOLAS u tal-Kodiċijiet ta’ Inġenji ta’ Veloċità Għolja
tal-1994 u tal-2000 dwar dħul fi spazju magħluq u
eżerċizzji tas-salvataġġ
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 100(2),
flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       L-azzjoni mill-Unjoni Ewropea
fis-settur tat-trasport marittimu għandha timmira biex ittejjeb
is-sikurezza marittima;
(2)       Diġà approvati
mill-Kumitat tal-Protezzjoni tal-Ambjent tal-Baħar tal-IMO fl-64 Sessjoni
tiegħu (MEPC 64, Ottubru 2012), l-emendi li saru tal-Formoli Supplimentari
A u B taċ-Ċertifikat Internazzjonali ta’ Prevenzjoni
tat-Tniġġis miż-Żejt (IOPP) u tal-iskema tal-Verifika
tal-Kondizzjoni (CAS) (Riżoluzzjoni MEPC.94(46) (li jirriżultaw
mill-adozzjoni tal-Kodiċi Internazzjonali dwar il-Programm Imtejjeb ta’
Spezzjonijiet matul Servejs ta’ “Bulk Carriers” u ta’ Tankers
taż-Żejt 2011) huma mistennija li jiġu adottati fil-laqgħa
tal-Kumitat tal-Protezzjoni tal-Ambjent tal-Baħar tal-IMO fil-65 sessjoni
tagħha li se sseħħ bejn it-13 u s-17 ta’ Mejju 2013.
(3)       Diġà approvati
mill-Kumitat tas-Sikurezza Marittima tal-IMO fil-91 Sessjoni tiegħu,
l-emendi tal-Kodiċi Internazzjonali tal-Ġestjoni tas-Sikurezza (ISM)
u l-emendi tal-Kapitolu III tas-SOLAS, tal-Kodiċijiet HSC tal-1994 u
tal-2000 u tal-Kodiċi DSC huma mistennija li jiġu adottati fil-laqgħa
tal-Kumitat tas-Sikurezza Marittima tal-IMO fit-92 sessjoni tiegħu
f’Ġunju 2013.
(4)       Ladarba jiġu adottati,
l-emendi tal-konvenzjonijiet imsemmija hawn fuq se jiġu sottomessi
mill-IMO lis-Segretarju Ġenerali lill-Partijiet Kontraenti rispettivi
sabiex dawn jesprimu l-kunsens tagħhom li jintrabtu bl-emendi msemmija.
(5)       L-emendi tal-Formoli
Supplimentari A u B tal-Formoli Supplimentari A u B taċ-Ċertifikat
Internazzjonali ta’ Prevenzjoni tat-Tniġġis miż-Żejt (IOPP)
se jħassru rekwiżit ta’ informazzjoni dwar il-kapaċità tal-inċineratur;
iċ-Ċertifikat IOPP huwa kopert bil-punt 7 tal-Anness IV
tad-Direttiva Nru 2009/16/KE[7]
dwar il-kontroll tal-Istat tal-port, bħala formola li
l-Artikolu 13(1) tad-Direttiva jobbliga lill-uffiċjali tal-kontroll
tal-Istat tal-port ta’ Stat Membru biex jikkontrollaw.
(6)       L-emendi tal-Iskema
tal-Verifika tal-Kondizzjoni (CAS) għal tankers taż-żejt b’buq
wieħed se jimmodifikaw il-CAS biex tirreferi għall-aħħar
(2011) Programm Imtejjeb ta’ Spezzjonijiet matul Servejs ta’ ‘Bulk Carriers’ u ta’
Tankers taż-Żejt jew għall-Programm Imtejjeb ta’
Servejs (ESP). Ir-Regolament (UE) Nru 530/2012[8] dwar l-introduzzjoni
aċċellerata ta’ rekwiżiti ta’ buq doppju jew ta’ disinn
ekwivalenti għal tankers taż-żejt b’buq wieħed japplika
is-CAS fl-Artikoli 5 u 6.
(7)       L-emendi tal-Kodiċi ISM
se jintroduċu kjarifiki speċifi għall-Kodiċi f’termini
tal-kunsiderazzjonijiet xierqa għall-forniment ta’ ekwipaġġ u
tar-responsabbiltà għall-kompiti delegati relatati mal-ISM kif ukoll
żieda rilevanti ta’ noti ta’ qiegħ il-paġna. Il-Kodiċi ISM,
għalkemm stabbilit fl-Anness I tar-Regolament (KE) Nru 336/2006[9] dwar l-implimentazzjoni
tal-Kodiċi ISM u li jħassar ir-Regolament tal-Kunsill
Nru 3051/95, huwa wkoll iddefinit fl-Artikolu 2(1) bħala
‘fil-verżjoni aġġornata” tiegħu. Art. L-Artikolu 5
jesiġi li vapuri koperti minn dan ir-Regolament jikkonformaw
mar-rekwiżiti tal-Parti A tal-Kodiċi ISM. Għalhekk il-bidliet li
għandhom jiġu adottati f’MSC 92 se jkollhom effett ġuridiku
dirett fuq ir-Regolament.
(8)       L-emendi tal-Kapitolu III
tas-SOLAS u b’mod aktar speċifiku tal-Kodiċijiet HSC tal-1994 u
tal-2000 kif ukoll tal-Kodiċi DSC se jintroduċu
fir-Regolament 19 tas-SOLAS, fil-Kapitolu 18 tal-Kodiċijiet HSC
u fil-Kapitolu 17 tal-Kodiċi DSC obbligu għat-taħriġ
tas-salvataġġ għal dawk il-membri tal-ekwipaġġ b’responsabbiltajiet
ta’ ħidma fi spazji magħluqa. Id-Direttiva 2009/45/KE[10] dwar regoli u standards ta’
sigurtà għal vapuri tal-passiġġieri, kif emendata
bid-Direttiva 2010/65/UE, tapplika speċifikament il-Kodiċijiet
HSC tal-1994 u tal-2000 għal inġenji domestiċi
tal-passiġġieri b’veloċità għolja. Għal inġenji
aktar antiki li għalihom il-Kodiċijiet HSC ma japplikawx,
id-Direttiva tapplika l-Kodiċi DSC ta’ qabel.
(9)       Dawn l-emendi li
għandhom jiġu adottati f’MEPC 65 u f’MSC 92 jistgħu
jitqiesu bħala żviluppi pożittivi u għalhekk għandhom
jingħataw l-appoġġ tal-Unjoni.
(10)     L-Unjoni Ewropea la hija
Membru tal-IMO u lanqas parti kontraenti għall-konvenzjonijiet imsemmija
hawn fuq. Huwa għalhekk meħtieġ li l-Kunsill jawtorizza
lill-Istati Membri biex jesprimu l-pożizzjoni tal-Unjoni fil-kumitati
tal-IMO msemmija u biex jesprimu l-kunsens tagħhom li jintrabtu b’dawn
l-emendi.
ADOTTAT DIN ID-DEĊIŻJONI:
Artikolu 1
(1) Il-pożizzjoni tal-Unjoni fil-65
sessjoni tal-Kumitat tal-Protezzjoni tal-Ambjent tal-Baħar tal-IMO
għandha tkun li taqbel li l-adozzjoni tal-emendi tal-Formoli A u B
taċ-Ċertifikat Internazzjonali ta’ Prevenzjoni tat-Tniġġis
miż-Żejt u l-emendi tal-Iskema tal-Verifika tal-Kondizzjoni
(ir-Riżoluzzjoni MEPC 94(46)), kif approvati mill-kumitat imsemmi fil-64
sessjoni tiegħu, kif stabbilit fl-Annessi 13 u 16 tad-dokument
tal-IMO MEPC 64/23/Add.1.
(2) Il-pożizzjoni tal-Unjoni
fit-92 sessjoni tal-Kumitat tas-Sikurezza Marittima tal-IMO għandha
tkun li taqbel li l-adozzjoni tal-emendi tal-Kodiċi ISM u tal-linji gwida
relatati u l-introduzzjoni ta’ rekwiżit tat-taħriġ ġdid
għas-salvataġġ fi spazji magħluqa fil-Kapitolu III
tal-Konvenzjoni SOLAS tal-1974, tal-Kodiċijiet HSC tal-1994 u tal-2000 u
tal-Kodiċi DSC kif approvati mill-Kumitat fil-91 sessjoni
tiegħu, kif stabbilit fl-Annessi 22, 30 u 31 tad-dokument tal-IMO
MSC 91/22/Add. 2, rispettivament fl-Anness 4 tad-dokument
tal-IMO MSC 92/3/1.
(3) Il-pożizzjoni tal-Unjoni kif
stipulata fil-paragrafi 1 u 2 ta’ dan l-Artikolu għandha tiġi
espressa mill-Istati Membri, li huma membri tal-IMO, billi jaġixxu b’mod
konġunt fl-interess tal-Unjoni.
(4) Jista’ jsir qbil dwar bidliet formali u
minuri għal din il-pożizzjoni mingħajr ma jkun hemm
il-ħtieġa li tiġi emendata dik il-pożizzjoni.
Artikolu 2
L-Istati Membri huma b’dan awtorizzati li
jagħtu l-kunsens tagħhom li jintrabtu, fl-interess tal-Unjoni ma’ din
id-Deċiżjoni, bl-emendi msemmija fl-Artikoli 1(1) u (2).
Artikolu
Din id-Deċiżjoni hija indirizzata
lill-Istati Membri.
Magħmul fi Brussell,
                                                                       Għall-Kunsill
                                                                       Il-President
[1]               STW 43/10 Improving the effectiveness of implementation
of the International Safety Management Code
[2]               ĠU L 131, 28.5.2009, P. 5
[3]               ĠU L 172, 30.6.2012, p. 3
[4]               ĠU L 64, 4.3.2006, p. 1
[5]               ĠU L 64, 4.3.2006, p. 1
[6]               ĠU L 163, 25.6.2009, p. 1
[7]               ĠU L 131, 28.5.2009, p. 5
[8]               ĠU L 172, 30.6.2012, p. 3
[9]               ĠU L 64, 4.3.2006, p.1
[10]             ĠU L 163, 25.6.2009, p.1


               IL-KUMMISSJONI EWROPEA
            Brussell, 22.2.2016
            COM(2016) 78 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta' Aġġustament għall-Globalizzazzjoni (EGF/2016/000 TA 2016 - Għajnuna teknika fuq l-inizjattiva tal-Kummissjoni)

               MEMORANDUM TA' SPJEGAZZJONI

               Ir-regoli li japplikaw għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stipulati fir-Regolament (KE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (Ir-"Regolament dwar il-FEG").

               SOMMARJU TAL-APPLIKAZZJONI U ANALIŻI

                  Dejta ewlenija:

                  Nru ta’ Referenza tal-FEG
                        FEG/2016/000

                  Il-Kummissjoni Ewropea
                        Assistenza teknika

                  Nefqa amministrattiva: baġit f'EUR
                        380 000

                  % tan-nefqa amministrattiva (limitu: 0,5 %)
                        0,23 %

               Skont l-Artikolu 11(1) tar-Regolament dwar il-FEG, fuq inizjattiva tal-Kummissjoni, massimu ta' 0,5 % tal-ammont annwali massimu tal-FEG jista' jiġi magħmul disponibbli kull sena għal għajnuna teknika.

               Għajnuna teknika li se tkun iffinanzjata u analiżi tal-ispejjeż stmati tagħha

               1.Il-kontribuzzjoni se tintuża għan-nefqa msemmija fl-Artikolu 11(1) u (4) kif ukoll fl-Artikolu 12(2), (3) u (4) tar-Regolament dwar il-FEG, kif spjegat hawn taħt.

               2.Monitoraġġ u ġbir ta’ dejta: Il-Kummissjoni se tiġbor id-dejta dwar l-applikazzjonijiet li jkunu waslulha, dwar dawk imħallsa u dawk ta’ stralċ, u dwar il-miżuri proposti u implimentati. Din id-dejta se tkun disponibbli fuq is-sit elettroniku u se tkun kompilata f'format xieraq għar-Rapport Biennali tal-2017. Abbażi tal-ħidma li saret tul dawn l-aħħar snin, l-ispejjeż għal din l-attività se jkunu ta’ EUR 20 000.

               3.Informazzjoni: Is-sit elettroniku dwar il-FEG
                  2
               , li ħolqot il-Kummissjoni fil-qasam tagħha tal-Impjiegi, l-Affarijiet Soċjali u l-Inklużjoni, u li qed tiġġestih kif meħtieġ skont l-Artikolu 12(2) tar-Regolament dwar il-FEG, se jiġi aġġornat u żviluppat b’mod regolari, u kull element ġdid se jkun tradott ukoll fil-lingwi kollha tal-UE. Se tiżdied is-sensibbilizzazzjoni ġenerali dwar il-FEG u l-viżibilità tiegħu se tiġi promossa. Il-FEG se jiġi kopert f'diversi pubblikazzjonijiet u attivitajiet awdjoviżivi tal-Kummissjoni, kif stipulat fl-Artikolu 11(4) tar- Regolament dwar il-FEG. Huwa stmat li dawn il-partiti kollha se jiswew EUR 20 000 fl-2016.

               4.Il-ħolqien ta' bażi tal-għarfien / interfaċċja tal-applikazzjoni: Il-Kummissjoni qiegħda tkompli bil-ħidma tagħha biex tistabbilixxi proċeduri standardizzati għall-applikazzjonijiet u l-ġestjoni tal-FEG, bl-użu tal-funzjonalitajiet tal-SFC 2014
                  3
               , li fiha qed jiġi integrat. Dan jippermetti li l-applikazzjonijiet skont ir-Regolament dwar il-FEG ikunu ssimplifikati, li l-ipproċessar tagħhom isir b'mod aktar mgħaġġel u li r-rapporti jkunu jistgħu jiġu estratti aktar faċilment għal diversi ħtiġijiet. It-tħejjija u l-irfinar tal-modulu għal rapporti finali li jagħlqu l-implimentazzjoni tal-kull każ tal-FEG se jkunu l-prijorità tas-sena, bl-objettiv li jitħaffef il-piż amministrattiv għall-Istati Membri u li l-każijiet tal-FEG jiġu integrati skont ir-Regolament attwali fl-SFC mill-bidu sal-aħħar. Huwa stmat li l-ispiża għal dawn il-partiti hija ta' EUR 100 000, u dan huwa l-kontribut tal-FEG għall-iżvilupp u l-manutenzjoni regolari tal-SFC. Huwa mistenni li se jkun hemm bżonn li dan il-livell ta’ kontribuzzjonijiet jinżamm għal sena oħra, sabiex il-moduli kollha tal-FEG fl-SFC ikunu jistgħu jinbnew, u li wara dan l-ispiża tonqos, minħabba li l-enfasi prinċipali se tkun fuq il-manutenzjoni.

               5.Appoġġ amministrattiv u tekniku: Il-Grupp ta' Esperti tal-Persuni ta' Kuntatt tal-FEG, b’membru wieħed minn kull Stat Membru, se jkun qed isejjaħ żewġ laqgħat (fi tmiem l-2016 / l-ewwel nofs tal-2017), li flimkien huma stmati li se jiswew EUR 70 000.

               6.Barra minn hekk, sabiex jiġi promoss in-netwerking fost l-Istati Membri, il-Kummissjoni se torganizza żewġ seminars bil-parteċipazzjoni ta’ korpi ta’ implimentazzjoni u imsieħba soċjali tal-FEG. Sa fejn ikun possibbli, dawn se jkunu skedati li jsiru bejn wieħed u ieħor fl-istess dati tal-laqgħat tal-Grupp ta’ Esperti u se jiffukaw fuq kwistjonijiet li jinbtu mill-implimentazzjoni prattika tar-Regolament tal-FEG fil-livell ta' bażi. L-ispiża għal dawn is-seminars hija stmata li se tkun EUR 120 000.

               7.Evalwazzjoni: L-akkwist pubbliku għall-evalwazzjoni ta’ nofs it-terminu se jitlesta fl-2015, bil-ħsieb li l-evalwazzjoni tiġi konkluża sat-30 ta’ Ġunju 2017, (kif meħtieġ mill-Artikolu 20(1)(a) tar-Regolament dwar il-FEG). Għall-2016 ġie allokat baġit ta' EUR 50 000 għall-finalizzazzjoni, it-traduzzjoni u l-pubblikazzjoni tar-rapport qabel dan jiġi ppreżentat f’nofs l-2017. L-ebda nefqa ta’ evalwazzjoni mhi se tkun ibbaġitjata fl-2017.

                        Partiti

                        Għadd stmat

                        Spiża stmata għal kull partita
                           (f'EUR)

                        Spejjeż totali
                           (f'EUR)

                        Monitoraġġ u ġbir tad-dejta

                        Varji

                        Varji

                        20 000

                        Attivitajiet ta' informazzjoni

                        Varji

                        Varji

                        20 000

                        Ħolqien ta' bażi ta' għarfien / interfaċċja tal-applikazzjoni fl-SFC

                        Varji

                        Varji

                        100 000

                        Appoġġ amministrattiv u tekniku: Laqgħat tal-Grupp ta' Esperti tal-Persuni ta' Kuntatt tal-FEG

                        2

                        35 000

                        70 000

                        Appoġġ amministrattiv u tekniku: Seminars ta' netwerking dwar l-implimentazzjoni tal-FEG

                        2

                        60 000

                        120 000

                        Evalwazzjoni

                        Varji

                        50 000

                        50 000

                        Total tal-ispejjeż stmati

                        380 000

               Finanzjament

               8.Il-baġit annwali massimu disponibbli għall-FEG fl-2016 huwa ta' EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020
                  4
               .

               9.L-Artikolu 11(1) tar-Regolament dwar il-FEG jiddikjara li 0,5 % ta' dan l-ammont (jiġifieri EUR 828 060 fl-2016) jista' jiġi magħmul disponibbli għall-għajnuna teknika fuq l-inizjattiva tal-Kummissjoni. Attwalment, l-ammont sħiħ għall-2016 għadu disponibbli; għadu ma ġie allokat xejn għall-għajnuna teknika. L-ammont propost jikkorrispondi għal madwar 0,23 % tal-baġit annwali massimu disponibbli għall-FEG fl-2016.

               10.Id-deċiżjoni li ġiet proposta biex l-FEG jiġi mobilizzat se tittieħed b'mod konġunt mill-Parlament Ewropew u mill-Kunsill, kif stipulat fil-punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba
                  5
               .

               Atti relatati

               11.Fl-istess żmien li se tkun qed tippreżenta din il-proposta għal deċiżjoni biex jiġi mmobilizzat il-FEG, il-Kummissjoni se tippreżenta proposta lill-Parlament Ewropew u lill-Kunsill biex jiġu trasferiti EUR 380 000 fil-linja baġitarja rilevanti.

               Sors tal-approprjazzjonijiet ta’ pagament

               12.Approprjazzjonijiet mil-linja baġitarja tal-FEG se jintużaw biex ikopru l-ammont ta' EUR 380 000 meħtieġ għall-għajnuna teknika.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta' Aġġustament għall-Globalizzazzjoni (EGF/2016/000 TA 2016 - Għajnuna teknika fuq l-inizjattiva tal-Kummissjoni)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (KE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  6
               , u b'mod partikolari l-Artikolu 11(2) tiegħu,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta’ baġit u dwar ġestjoni finanzjarja tajba
                  7
               , u b’mod partikolari l-punt 13 tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)Il-Fond Ewropew ta' Aġġustament għall-Globalizzazzjoni (FEG) ġie stabbilit biex jipprovdi sostenn lill-ħaddiema li jkunu ngħataw is-sensja u lil persuni li jaħdmu għal rashom li l-attivitajiet tagħhom ikunu waqfu b'riżultat ta' bidliet strutturali kbar fix-xejriet tal-kummerċ dinji minħabba l-globalizzazzjoni, b'riżultat ta' kontinwazzjoni tal-kriżi finanzjarja u ekonomika globali indirizzata fir-Regolament (KE) Nru 546/2009
                  8
               , jew b'riżultat ta' kriżi finanzjarja u ekonomika globali ġdida, u biex jgħinhom fir-riintegrazzjoni tagħhom fis-suq tax-xogħol.

               (2)L-FEG ma għandux jaqbeż l-ammont massimu annwali ta’ EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013.

               (3)Ir-Regolament (UE) Nru 1309/2013 jistipula li kull sena jista' jintuża massimu ta' 0,5 % tal-ammont massimu annwali tal-FEG għall-għajnuna teknika fuq l-inizjattiva tal-Kummissjoni.

               (4)Għaldaqstant, l-FEG għandu jiġi mobilizzat biex jipprovdi l-ammont ta' EUR 380 000 għal għajnuna teknika fuq l-inizjattiva tal-Kummissjoni.

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni Ewropea għas-sena finanzjarja 2016, il-Fond Ewropew ta' Aġġustament għall-Globalizzazzjoni (FEG) għandu jiġi mmobilizzat biex jipprovdi l-ammont ta' EUR 380 000 f'approprjazzjonijiet ta' impenn u ta' pagament.

               Artikolu 2

               Din id-Deċiżjoni tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)
                  ĠU L 347, 20.12.2013, p. 855.

                     (2)
                  http://ec.europa.eu/social/main.jsp?catId=326&langId=mt

                     (3)
                  https://ec.europa.eu/sfc/en/2014/about-sfc2014

                     (4)
                  ĠU L 347, 20.12.2013, p. 884.

                     (5)
                  ĠU C 373, 20.12.2013, p. 1.

                     (6)
                  ĠU L 347, 20.12.2013, p. 855.

                     (7)
                  ĠU C 373, 20.12.2013, p. 1.

                     (8)
                  ĠU L 167, 29.6.2009, p. 26.


|

52011PC0532

Proposta għal DEĊIŻJONI TAL-KUNSILL li tawtorizza lir-Renju Unit japplika livelli mnaqqsa ta' tassazzjoni fuq karburanti użati fil-gżejjer tal-Inner u tal-Outer Hebrides, fin-Northern Isles, fil-gżejjer fiż-żona Clyde u fl-Isles of Scilly, f'konformità mal-Artikolu 19 tad-Direttiva 2003/96/KE  /* KUMM/2011/0532 finali - 2011/0232 (NLE) */

	MEMORANDUM TA’ SPJEGAZZJONI1. KUNTEST TAL-PROPOSTAIt-tassazzjoni fuq prodotti ta' enerġija u elettriku fl-Unjoni hija rregolata mid-Direttiva tal-Kunsill 2003/96/KE[1] (minn hawn ‘il quddiem imsejħa d-“Direttiva dwar it-Tassazzjoni fuq l-Enerġija” jew id-“Direttiva”).Skont l-Artikolu 19(1) tad-Direttiva, flimkien mad-dispożizzjonijiet previsti b’mod partikolari fl-Artikoli 5, 15 u 17 tagħha, il-Kunsill, billi jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru jintroduċi aktar eżenzjonijiet jew tnaqqis fil-livell ta’ tassazzjoni għal kunsiderazzjonijiet speċifiċi ta' politika.L-objettiv ta' din il-proposta huwa li jiġi permess li r-Renju Unit tal-Gran Brittanja u l-Irlanda ta' Fuq (ir-Renju Unit) jintroduċi rata mnaqqsa tad-dazju tas-sisa fuq il-karburanti (jiġifieri fuq il-petrol u d-diżil), fil-gżejjer kollha tal-Inner u tal-Outer Hebrides, fin-Northern Isles, fil-gżejjer fiż-żona Clyde (dawn kollha jinsabu 'l barra mill-kosta tal-Iskozja), u fl-Isles of Scilly (li jinsabu 'l barra mill-kosta tan-naħa tal-lbiċ tal-Ingilterra). Skont l-informazzjoni pprovduta mir-Renju Unit, il-prezz medju tal-karburant fiż-żoni li għandhom jibbenefikaw mill-miżura, huwa ta' GBP 0,10 (bejn wieħed u ieħor EUR 0,11) aktar għal kull litru mill-prezz tal-karburant f'partijiet oħra tal-pajjiż. Il-prezzijiet f'dawn iż-żoni huma ogħla minħabba li l-ispejjeż ta' trasport u ta' distribuzzjoni huma ogħla, u minħabba li l-popolazzjoni hija baxxa. L-objettiv tal-miżura huwa li tingħata ftit mitigazzjoni kontra l-prezzijiet għoljin tal-karburanti fiż-żoni speċifikati.It-talba u l-kuntest ġenerali tagħhaL-Artikolu 19(1) tad-Direttiva jistipula li l-Kunsill, waqt li jaġixxi unanimament fuq proposta tal-Kummissjoni, jista’ jawtorizza lil kull Stat Membru jintroduċi eżenzjonijiet jew tnaqqis ulterjuri fil-livell ta' tassazzjoni minħabba konsiderazzjonijiet speċifiċi ta’ politika.Permezz tal-ittra ddatata t-23 ta' Marzu 2011, skont l-Artikolu 19 tad-Direttiva, l-awtoritajiet tar-Renju Unit infurmaw lill-Kummissjoni li huma beħsiebhom japplikaw rata mnaqqsa. Ir-rata mnaqqsa tad-dazju tas-sisa fuq il-karburant se tkun GBP 0,05 (bejn wieħed u ieħor EUR 0,06) inqas għal kull litru meta mqabbla mar-rata standard fir-Renju Unit (GBP 0,59 jew bejn wieħed u ieħor EUR 0,68). Dan ifisser li r-rata mnaqqsa xorta waħda tkun ħafna ogħla mill-minimu attwali tal-UE għal kull 1000 litru, li huwa ta' EUR 359 għall-petrol mingħajr ċomb u ta' EUR 330 għan-nafta.Ir-Renju Unit talab li jingħata permess għat-tnaqqis għal perjodu ta' sitt snin, li hu l-perjodu massimu indikat fl-Artikolu 19(2) tad-Direttiva.Skont l-awtoritajiet tar-Renju Unit, il-prezz tal-karburant fil-gżejjer Skoċċiżi huwa ta' madwar GBP 0,10 (bejn wieħed u ieħor EUR 0,11) ogħla għal kull litru meta mqabbel mal-prezz medju fil-kumplament tar-Renju Unit. F'Scilly Isles, il-prezz huwa saħansitra ogħla, b'madwar GBP 0,25 (bejn wieħed u ieħor EUR 0,28) għal kull litru ogħla meta mqabbel mal-medja tar-Renju Unit. It-tnaqqis ta' GBP 0,05 (bejn wieħed u ieħor EUR 0,06) għal kull litru ma jkoprix id-differenza kollha fil-prezz, iżda jipprovdi lill-konsumaturi b'kumpens żgħir għal prezz ogħla li jkollhom iġarrbu.Il-prezz għoli huwa kkawżat minn spejjeż addizzjonali meta jinbiegħ il-karburant f'dawn ir-reġjuni. L-awtoritajiet tar-Renju Unit isemmu żewġ raġunijiet prinċipali għal dawn l-ispejjeż addizzjonali:1.  Spejjeż ta' trasport u ta' distribuzzjoni ogħla biex jitqassam il-karburant fil-gżejjer, ikkawżati minn spejjeż żejda marbutin mat-trasport bil-baħar / trasport bit-trakkijiet (distanzi itwal li jieħdu aktar żmien), spejjeż tal-vapur, spejjeż tal-operat fit-terminals u primjums tal-fornituri assoċjati mal-kunsinna ta' volumi baxxi ta' karburant. F'kuntrast ma' dan, iż-żoni kontinentali kollha tal-Ingilterra u ta' Wales qegħdin f'radju ta' 100 mil (bejn wieħed u ieħor 160 km) minn minn tal-inqas raffinerija waħda u jinsabu direttament aċċessibbli minn tankers tat-triq. Huwa stmat li l-ispejjeż tat-trasport lejn il-gżejjer Skoċċiżi huma mill-inqas GBP 0,03 għal kull litru ogħla milli fl-Iskozja kontinentali.2.  Minħabba l-ammont limitat tal-popolazzjoni kkonċernata (82 000 persuna bl-età ta' 16 jew aktar madwar il-100 gżira) u l-volum baxx ta' karburant li jinbiegħ għal kull sit, jeħtieġ li l-ispejjeż fissi jiġu mifruxa fuq volum żgħir ta' bejgħ. Biex dan jitqiegħed f’kuntest: B'kollox, f'dawn iż-żoni hemm 65 stazzjon fejn jimtela’ l-karburant. L-ispejjeż fissi marbuta mal-persunal, il-kiri, it-tariffi, it-tisħin, id-dawl, l-ilma, il-manutenzjoni u t-tiswija kollha għandhom jitqiesu fil-prezz totali finali għal kull litru ta' karburant kif jinbiegħ fil-pompi tal-petrol. Il-volum medju ta' karburant mibjugħ għal kull sit fil-gżejjer Shetlands, Orkneys u Hebrides ivarja bejn 0,25 u 0,6 miljun litru fis-sena, meta mqabbel mat-3,8 miljun litru għall-kumplament tal-Iskozja. Sabiex wieħed ikopri l-ispejjeż marbuta mat-tmexxija ta' stazzjon tal-karburant, il-bejgħ ta' 0,25-0,6 miljun litru jkun jirrikjedi marġni ta' GBP 0,07-0,15 għal kull litru, meta mqabbel mal-marġni ta' GBP 0,033 għal kull litru fuq il-bejgħ ta' 3,8 miljun litru.Skont l-awtoritajiet tar-Renju Unit, l-iżvantaġġ li jikkorrespondi ma' prezzijiet ogħla kkawżati mill-ispiża addizzjonali għal kull unità, huwa importanti għall-popolazzjoni lokali, minħabba li ħafna mir-residenti jkollhom jivvjaġġaw għal distanzi sinifikanti biex jilħqu ċ-ċentru urban l-aktar viċin tagħhom, billi ħafna drabi jiddependu fuq it-trasport privat tagħhom u minħabba li ż-żoni li qed jibbenefikaw mill-miżura huma żoni bi dħul relattivament baxx.L-eżekuzzjoni tal-miżuraFir-Renju Unit, id-dazju tas-sisa fuq karburanti tal-vetturi tat-triq, jibda jiġi kkunsidrat minn meta l-karburant jinħareġ mir-raffinerija, minn meta jiġi impurtat jew minn meta jinħareġ minn xi depożitu tas-sisa ("excise warehouse"). Sa dan il-punt, ikun għadu diffiċli li wieħed jidentifika l-ammont ta' karburant maħsub għar-reġjuni eliġibbli.Għalhekk, l-eżenzjoni tingħata fil-punt ta' bejgħ fuq il-gżejjer eliġibbli, u għaldaqstant jiġi evitat kwalunkwe riskju li jirriżulta mid-diverżjoni tal-karburant soġġett għal rata mnaqqsa. Il-bejjiegħa tal-karburant bl-imnut fuq il-gżejjer ikunu rreġistrati mal-HM Revenue and Customs (HMRC - Uffiċċju tat-Taxxi u d-Dwana tal-Maestà Tagħha) bħala bejjiegħa bl-imnut approvati u jkunu mitluba jnaqqsu l-prezz ta' kull litru ta' karburant bl-ammont tal-eżenzjoni mid-dazju. Min-naħa tagħhom, huma jkunu intitolati biex jitolbu rifużjoni tad-dazju mingħand l-HMRC, fuq bażi perjodika, skont kemm il-litru ta' karburant ikunu biegħu.L-ambituL-ambitu territorjali tal-miżura jinkludi l-gżejjer kollha tal-Inner u tal-Outer Hebrides, in-Northern Isles, il-gżejjer fiż-żona Clyde (dawn kollha jinsabu 'l barra mill-kosta tal-Iskozja); u l-Isles of Scilly (li jinsabu 'l barra mill-kosta tan-naħa tal-lbiċ tal-Ingilterra). Il-miżura hija maħsuba għal individwi privati iżda x-xirjiet kollha ta' karburant, inkluż dawk kummerċjali, se jibbenefikaw minn rata tat-taxxa aktar baxxa. Skont l-informazzjoni pprovduta mill-awtoritajiet tar-Renju Unit, fost il-vetturi kollha liċenzjati fil-gżejjer fl-2009, 85 % minnhom kienu fil-pussess ta' sidien privati u 15 % kienu fil-pussess ta' kumpaniji.L-argumenti tal-awtoritajiet tar-Renju Unit dwar l-impatt tal-miżura fuq is-suq internL-awtoritajiet tar-Renju Unit ma jaħsbux li l-miżura tkun taffettwa l-funzjonament xieraq tas-suq intern. L-akbar organizzazzjonijiet li hemm fuq il-gżejjer huma korpi tas-settur pubbliku bħal pereżempju kunsilli lokali u fornituri tal-kura tas-saħħa. Hemm firxa wiesgħa ta' kumpaniji fuq il-gżejjer, iżda normalment dawn ikollhom introjtu aktar baxx mill-medja tar-Renju Unit kollu. Skont l-awtoritajiet tar-Renju Unit, il-kumpaniji fiż-żoni kkonċernati għandhom introjtu medju ta' madwar GBP 1,4 miljun meta mqabbel mal-medja fir-Renju Unit li hija ta' madwar GBP 5,7 miljuni.Ir-Renju Unit jenfasizza li l-eżenzjoni ma tkoprix id-differenzjal kollu tal-ispiża bejn il-gżejjer u t-territorju kontinentali tar-Renju Unit, u għalhekk ma jkunx ekonomikament vijabbli għan-nies li jivvjaġġaw lejn il-gżejjer mit-territorju kontinentali biex jieħdu vantaġġ mill-iskema speċjali.Barra minn dan, skont ir-Renju Unit, l-impriżi li jibbenefikaw mill-miżuri jirrappreżentaw biss kompetituri żgħar fis-swieq fejn joperaw.Dispożizzjonijiet eżistenti fil-qasam tal-propostaId-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità għat-tassazzjoni fuq prodotti ta' enerġija u elettriku.Valutazzjoni tal-miżura skont l-Artikolu 19 tad-Direttiva 2003/96/KEKonsiderazzjonijiet speċifiċi ta’ politikaL-Artikolu 19(1), l-ewwel subparagrafu, tad-Direttiva jinqara kif ġej:"Flimkien ma’ dawn id-dispożizzjonijiet msemmija fl-Artikoli ta' qabel, b'mod partikolari l-Artikoli 5, 15 u 17, il-Kunsill, li jaġixxi b'mod unanimu fuq xi proposta tal-Kummissjoni, jista' jawtorizza lil kwalunkwe Stat Membru biex jintroduċi iktar eżenzjonijiet u tnaqqis għall-konsiderazzjonijiet politiki speċifiċi."Il-miżura prevista mir-Renju Unit tikkonsisti fit-tnaqqis tad-dazju tas-sisa fuq karburanti forniti f'ċerti partijiet tat-territorju tiegħu, jiġifieri fil-gżejjer kollha tal-Inner u tal-Outer Hebrides, fin-Northern Isles, fil-gżejjer fiż-żona Clyde (dawn kollha jinsabu 'l barra mill-kosta tal-Iskozja), u fl-Isles of Scilly (li jinsabu 'l barra mill-kosta tan-naħa tal-lbiċ tal-Ingilterra). L-għan huwa li l-prezzijiet tal-karburant fil-pompi tal-petrol f'dawn it-territorji jinġiebu aktar qrib tal-medja tar-Renju Unit. L-ispejjeż ogħla għal kull unità ta' karburant u għaldaqstant il-prezzijiet tal-pompa tal-karburant aktar għoljin f'dawn iż-żoni jirriżultaw minn spejjeż ta' trasport u ta' distribuzzjoni ogħla u minn ekonomiji ta' skala iżgħar.Jista' jiġi konkluż li x-xewqa li tiġi applikata rata ta' dazju tas-sisa mnaqqsa fuq il-karburanti fiż-żoni kkonċernati abbażi tal-kundizzjonijiet ġeografiċi speċifiċi tagħhom, hija msejsa fuq kunsiderazzjonijiet speċifiċi ta' politika.Konsistenza mal-politiki u l-objettivi l-oħra tal-UnjoniL-għan tal-miżura huwa li tikkontrobilanċja parzjalment l-ispiża għal kull unità ta' karburant, u għaldaqstant il-prezzijiet tal-karburant fil-pompi tal-petrol fuq il-gżejjer ikkonċernati, permezz ta' eżenzjoni diretta mid-dazju fil-punt ta' bejgħ.Il-miżura hija limitata għal dak li hu meħtieġ biex dan iseħħ. B'mod partikolari, l-eżenzjoni hija limitata għall-ammont (relattivament żgħir) ta' karburant mibjugħ fuq il-gżejjer.Barra minn hekk, l-ammont tal-eżenzjoni jibqa' inqas mit-total tal-ispejjeż addizzjonali biex jinbiegħ il-karburant f'dawn ir-reġjuni, u bl-istess mod, jibqa' inqas mid-differenza bejn il-prezzijiet tal-karburant applikati hemmhekk u dawk applikati fuq il-parti kontinentali.F'dan ir-rigward, il-Kummissjoni tirrimarka li r-rata tad-dazju tas-sisa se titnaqqas b'GBP 0,05 għal kull litru tal-prodott. Madankollu, skont l-informazzjoni pprovduta mill-awtoritajiet tar-Renju Unit, l-ispejjeż addizzjonali ta' trasport għat-territorji koperti huma GBP 0,03 għal kull litru aktar mill-medja tar-Renju Unit, u l-ispejjeż tal-ġestjoni tal-istazzjonijiet tal-pompi tal-petrol huma stmati li huma ogħla, u dan jirriżulta fi primjums ta' bejn wieħed u ieħor GBP 0,07 sa 0,15 għal kull litru, meta mqabbla mal-medja tar-Renju Unit ta' GBP 0,033 għal kull litru.B'riżultat ta' dan, l-inċentiv fiskali għall-użu effiċjenti tal-enerġija qed jinżamm f'livell li tal-anqas huwa ugwali għal dak fil-parti kontinentali.Fl-aħħar nett, minkejja l-eżenzjoni, il-piż tat-taxxa li jġorr il-karburant użat fiż-żoni ġeografiċi kkonċernati se jibqa’ 'l fuq sew mil-livelli minimi tat-tassazzjoni stabbiliti fid-Direttiva 2003/96/KE.Għaldaqstant jista' jiġi konkluż li l-miżura hija kompatibbli mal-politiki tal-Unjoni fl-oqsma ta' saħħa, ambjent, enerġija u trasport.Skont iċ-ċirkostanzi deskritti, il-miżura tidher li hija aċċettabbli wkoll mill-aspett tal-funzjonament xieraq tas-suq intern u l-ħtieġa biex tkun żgurata l-kompetizzjoni ġusta. B'mod partikolari, minħabba n-natura insulari taż-żoni li tapplika għalihom u t-tnaqqis moderat fir-rata, mhuwiex mistenni li din se twassal għal tibdil fil-konsum tal-karburant, billi jiġu attirati l-konsumaturi minn barra dawn iż-żoni.Il-perjodu ta’ applikazzjoni tal-miżura u l-iżvilupp tal-qafas tal-UE dwar it-Tassazzjoni fuq l-EnerġijaIl-Kummissjoni tissuġġerixxi li l-perjodu ta' applikazzjoni għandu jiġi stabbilit skont il-perjodu massimu permess mid-Direttiva 2003/96/KE, jiġifieri sitt snin. Dan il-perjodu jidher li huwa adattat biex jippermetti lill-awtoritajiet tar-Renju Unit jiġbru l-informazzjoni biex jivvalutaw ir-riżultati tal-miżura u biex joffru lin-negozji u lill-konsumaturi li jkunu qed jibbenefikaw minnha livell suffiċjenti ta' prevedibbiltà.Madankollu, bil-għan li ma jiddgħajfux l-iżviluppi ġenerali futuri tal-qafas legali eżistenti, huwa xieraq li jiġi previst li, jekk il-Kunsill li qed jaġixxi skont l-Artikolu 113 tat-Trattat, jintroduċi sistema ġenerali mmodifikata għat-tassazzjoni ta' prodotti ta' enerġija li għalihom ma tkunx tista' tiġi adattata din l-awtorizzazzjoni, din id-Deċiżjoni tiskadi dakinhar li jidħlu fis-seħħ ir-regoli mmodifikati.B'mod aktar konkret, qed issir referenza għall-proposta ppreżentata mill-Kummissjoni fit-13 ta' April 2011 [COM(2011)169]. Skont din il-proposta, it-tassazzjoni fuq l-enerġija għandha tinqasam f'żewġ komponenti. Din is-sistema tkun differenti minn dik prevista attwalment mid-Direttiva 2003/96/KE u li fuqha qed tiġi bbażata din l-awtorizzazzjoni.Jekk il-Kunsill jadotta din is-sistema ġdida u jekk il-Kummissjoni tqis li l-awtorizzazzjoni f'din il-proposta għadha ġġustifikata, il-Kummissjoni teżamina, b'mod pożittiv u f'waqtu, kull talba mir-Renju Unit li tikkonċerna xi awtorizzazzjoni simili adattata għas-sistema l-ġdida, sabiex tiżgura l-kontinwità prevista mill-Artikolu 2(1) ta' din il-proposta.Regoli dwar l-Għajnuna mill-IstatWara t-tnaqqis previst mill-awtoritajiet tar-Renju Unit, ir-rati tat-taxxa fuq il-petrol u d-diżil fir-reġjuni kkonċernati xorta waħda se jibqgħu jirrispettaw il-livell minimu ta' tassazzjoni f'konformità mal-Artikolu 7 tad-Direttiva 2003/96/KE. Il-miżura għalhekk taqa' taħt l-hekk imsejjaħ Regolament għal Eżenzjoni Ġenerali Sħiħa (Regolament (KE) Nru 800/2008)[2] u hija, b'hekk, eżentata mir-rekwiżit ta' notifika minn qabel.2. RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATTKonsultazzjoni mal-partijiet interessatiDin il-proposta hija bbażata fuq talba magħmula mir-Renju Unit u tirrigwarda biss lil dan l-Istat Membru.Ġbir u użu ta’ kompetenziMa kienx hemm bżonn ta’ kompetenzi esterni.Valutazzjoni tal-impattDin il-proposta tikkonċerna l-awtorizzazzjoni lil Stat Membru individwali fuq talba tiegħu stess.3. L-ELEMENTI LEGALI TAL-PROPOSTAL-għan tal-proposta hu li jippermetti lir-Renju Unit jidderoga mid-dispożizzjonijiet ġenerali tad-Direttiva tal-Kunsill 2003/96/KE u japplika, f'limiti definiti, livelli differenzjati ta' tassazzjoni fuq in-nafta u l-petrol bla ċomb.Bażi legaliL-Artikolu 19 tad-Direttiva tal-Kunsill 2003/96/KE.Prinċipju tas-sussidjaretàIl-qasam tat-tassazzjoni indiretta kopert mill-Artikolu 113 tat-TFUE mhuwiex fih innifsu fil-kompetenza esklussiva tal-Komunità, fit-tifsira tal-Artikolu 3 tat-TFUE.Madankollu, l-eżerċizzju mill-Istati Membri tal-kompetenzi konkorrenti tagħhom f’dan il-qasam huwa rregolat b'mod strett u limitat mil-liġi Komunitarja eżistenti. F'konformità mal-Artikolu 19 tad-Direttiva 2003/96/KE, il-Kunsill biss għandu s-setgħa li jawtorizza lil xi Stat Membru jintroduċi eżenzjonijiet jew tnaqqis ulterjuri, skont it-tifsira ta’ dik id-dispożizzjoni. L-Istati Membri ma jistgħux jieħdu post il-Kunsill.Il-proposta għalhekk tirrispetta l-prinċipju tas-sussidjarjetà.Prinċipju tal-proporzjonalitàIl-proposta tirrispetta l-prinċipju tal-proporzjonalità. It-tnaqqis tat-taxxa ma jeċċedix dak li hu meħtieġ biex jinkiseb l-għan inkwistjoni.L-għażla tal-istrumentiStrument propost: Deċiżjoni tal-Kunsill.L-Artikolu 19 tad-Direttiva 2003/96 jipprovdi għal dan it-tip ta’ miżura biss.4. IMPLIKAZZJONI BAĠITARJAIl-miżura ma timponi l-ebda piż finanzjarju u amministrattiv fuq il-Komunità. Għalhekk, il-proposta ma għandha l-ebda impatt fuq il-baġit Komunitarju.2011/0232 (NLE)Proposta għalDEĊIŻJONI TAL-KUNSILLli tawtorizza lir-Renju Unit japplika livelli mnaqqsa ta' tassazzjoni fuq karburanti użati fil-gżejjer tal-Inner u tal-Outer Hebrides, fin-Northern Isles, fil-gżejjer fiż-żona Clyde u fl-Isles of Scilly, f'konformità mal-Artikolu 19 tad-Direttiva 2003/96/KEIL-KUNSILL TAL-UNJONI EWROPEA,Wara li kkunsidra t-Trattat dwar il-Funzjonament tal-Unjoni Ewropea,Wara li kkunsidra d-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku[3], u b’mod partikolari l-Artikolu 19(1) tagħha,Wara li kkunsidra l-proposta mill-Kummissjoni Ewropea,Billi:3.  Permezz tal-ittra tat-23 ta' Marzu 2011, ir-Renju Unit talab li jingħata l-permess japplika rata mnaqqsa ta' dazju tas-sisa fuq in-nafta u l-petrol bla ċomb, f'konformità mal-Artikolu 19 tad-Direttiva 2003/96/KE dwar il-gżejjer tal-Inner u tal-Outer Hebrides, in-Northern Isles, il-gżejjer fiż-żona Clyde (dawn kollha jinsabu 'l barra mill-kosta tal-Iskozja); u l-Isles of Scilly (li jinsabu 'l barra mill-kosta tan-naħa tal-lbiċ tal-Ingilterra).4.  F'dawn iż-żoni, il-prezzijiet tan-nafta u tal-petrol bla ċomb huma aktar għoljin mill-prezzijiet medji fil-kumplament tat-territorju tar-Renju Unit, u dan ipoġġi lill-konsumaturi lokali tal-karburant fi żvantaġġ. Id-differenza fil-prezz tirriżulta mill-ispejjeż addizzjonali għal kull unità ta' karburant ikkawżati mil-pożizzjoni ġeografika tal-gżejjer, il-popolazzjoni limitata tagħhom u l-kunsinna ta' volumi relattivament baxxi ta' karburant.5.  It-tnaqqis fit-taxxa ma jeċċedix dak li hu meħtieġ biex jikkumpensa għall-ispejjeż addizzjonali għal kull unità ta' karburant li jġarrbu l-konsumaturi fiż-żoni ġeografiċi kkonċernati.6.  Ir-rati mnaqqsa ta' tassazzjoni se jkunu ogħla mir-rati minimi stabbiliti fl-Artikolu 7 tad-Direttiva 2003/96/KE.7.  Fid-dawl tan-natura insulari taż-żoni fil-mira u t-tnaqqis moderat fir-rata, il-miżura mhu se twassal għall-ebda moviment speċifiku marbut mal-provvista tal-karburant.8.  Konsegwentament, il-miżura hija aċċettabbli mill-aspett tal-funzjonament xieraq tas-suq intern u l-ħtieġa biex tkun żgurata l-kompetizzjoni ġusta u hija kompatibbli mal-politiki tal-Unjoni Ewropea fl-oqsma ta' saħħa, ambjent, enerġija u trasport.9.  Mill-Artikolu 19(2) tad-Direttiva 2003/96/KE jirriżulta li kull awtorizzazzjoni mogħtija skont dan l-Artikolu jrid ikollha żmien strettament limitat. Sabiex tipprovdi lin-negozji u lill-konsumaturi kkonċernati b'livell suffiċjenti ta' previdibbiltà, l-awtorizzazzjoni hija mogħtija għal perjodu ta' sitt snin. Madankollu, bil-għan li ma jiġux preġudikati l-iżviluppi ġenerali futuri tal-qafas legali eżistenti, huwa xieraq li jiġi previst li, jekk il-Kunsill li jaġixxi skont l-Artikolu 113 tat-Trattat, jintroduċi sistema ġenerali mmodifikata għat-tassazzjoni ta' prodotti ta' enerġija li għalihom ma tkunx tista' tiġi adattata din l-awtorizzazzjoni, din id-Deċiżjoni tiskadi dakinhar li jidħlu fis-seħħ ir-regoli ta' din is-sistema mmodifikata.ADOTTA DIN ID-DEĊIŻJONI:Artikolu 11. Ir-Renju Unit huwa hawnhekk awtorizzat li japplika rati mnaqqsa ta' tassazzjoni għall-petrol bla ċomb u għan-nafta fil-gżejjer kollha tal-Inner u tal-Outer Hebrides, in-Northern Isles, il-gżejjer fiż-żona Clyde u l-Isles of Scilly.It-tnaqqis mir-rata nazzjonali standard ta' tassazzjoni għall-petrol ta' bla ċomb jew għan-nafta rispettivament ma għandux jeċċedi t-total tal-ispiża addizzjonali tal-bejgħ bl-imnut f'dawn iż-żoni ġeografiċi, meta mqabbel mat-total tal-ispiża medja tal-bejgħ bl-imnut fir-Renju Unit kollu, u ma għandux ikun aktar minn GBP 50 għal kull 1 000 litru tal-prodott.2. Ir-rati mnaqqsa jridu jkunu konformi mar-rekwiżiti tad-Direttiva 2003/96/KE, u b’mod partikolari mar-rati minimi stabbiliti fl-Artikolu 7 tagħha.Artikolu 2Din id-Deċiżjoni għandha tapplika mill-1 ta’ Novembru 2011 u għandha tiskadi fil-31 ta’ Ottubru 2017.Madankollu, jekk il-Kunsill, li jaġixxi skont l-Artikolu 113 tat-Trattat, jintroduċi sistema ġenerali mmodifikata għat-tassazzjoni ta' prodotti ta' enerġija li għalihom ma tkunx tista' tiġi adattata din l-awtorizzazzjoni, din id-Deċiżjoni tiskadi dakinhar li jidħlu fis-seħħ ir-regoli ta' din is-sistema mmodifikata.Artikolu 3Din id-Deċiżjoni hija indirizzata lir-Renju Unit tal-Gran Brittanja u l-Irlanda ta' Fuq.Magħmul fi Brussell,Għall-KunsillIl-President [1] Id-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku, ĠU L 283, 31.10.2003, p. 51.[2] Ir-Regolament tal-Kummissjoni (KE) Nru 800/2008 tas-6 ta’ Awwissu 2008 li jiddikjara ċerti kategoriji ta’ għajnuna bħala kompatibbli mas-suq komuni skont l-Artikoli 87 u 88 tat-Trattat (Regolament għal Eżenzjoni Ġenerali Sħiħa), ĠU L 214, 9.8.2008.[3] ĠU L 283, 31.10.2003, p. 51.